
Víztakarékosság

A világ több pontján már most vízhiánnyal küzdenek, ami nem csak az iparban és a mezőgazdaságban felhasznált vizet érinti, hanem a lakossági vízfogyasztást is. Több mint 800 millió ember nem jut megbízható ivóvízhez, szennyezett vizet használ. Havonta több százezren betegednek meg e miatt, és több tízezren halnak meg. Magyarország abban a szerencsés helyzetben van, hogy rendelkezik megfelelő mennyiségű és minőségű ivóvízzel, sőt ilyen vizet használ azokra a célokra is, ahol elegendő volna a szürke víz.
A kutatásaimba azzal a céllal fogtam bele, hogy megvizsgáljam, hogyan lehetne a vízfogyasztást csökkenteni, illetve hogyan lehetne a szürke vízzel kiváltani az ivóvizet. Kérdőíves felmérés segítségével megvizsgáltam az emberek vízfelhasználási szokásait a háztartásokban és egy adott kollégiumi közösségben. Kérdőívemben kitértem arra, hogyan viszonyulnak a víztakarékossághoz, hogyan próbálnak ennek eleget tenni.
A kollégiumban megvizsgáltam a szaniterberendezéseket, hogyan tehetjük őket gazdaságosabbá, takarékosabbá. Adatok ismeretében két szabványt használtam, az MSZ EN 04 132-1991 magyar és BS EN 806-3 2006 brit szabványt, valamint az alábbi két összefüggést használtam számoláshoz. Az egyik a másodpercenkénti vízfogyasztás volt vmax=α⋅0,2⋅(a⋅√(∑N)), valamint  vmax=α⋅0,2⋅(a⋅√(∑LU)) a britek által használt LU (loading unit) használatával. Valamint a csúcsfogyasztás vs=1,08⋅(ΣvR)^0,5-1,83 összefüggéssel. A két szabvány alkalmazásával kiszámolt eredmények között eltérés mutatkozott. Korszerű szaniterberendezések alkalmazásával csökkenthető a felhasznált vízmennyiség (természetesen ehhez megfelelő vízhálózatra van szükség).
A takarékoskodás nem csak a fogyasztás visszaszorításával de más alternatív megoldásokkal is elérhető. A szürkevíz és az esővíz kollégiumban történő újrahasznosításának lehetőségével foglalkoztam, és ezzel kapcsolatos gazdasági számításokat végeztem.
A víz létfontosságú, így igyekeznünk kell megvédeni a vízforrásokat a szennyeződésektől, takarékoskodnunk kell velük, és minden lehetőséget meg kell ragadnunk, hogy kiváltsuk az ivóvizet azokon a helyeken, ahol erre lehetőség van szürkevizzel és esővízzel.  



